MICHALOVCE/HUMENNÉ – V okresoch na Zemplíne otvorili v sobotu ráno všetky volebné miestnosti načas a nevyskytli sa žiadne komplikácie. Pre TASR to potvrdili jednotlivé okresné volebné komisie.
Ako uviedol zapisovateľ okresnej volebnej komisie v Humennom Ján Sental, vo všetkých obciach otvorili volebné miestnosti načas, "zatiaľ sa nám žiadna obec neozvala s tým, že majú problém," doplnil. Bezproblémové otvorenie volebných miestností zaznamenali aj v okrese Vranov nad Topľou, čo potvrdila zapisovateľka okresnej komisie Dominika Baníková.
"Vo volebných miestnostiach nebol posunutý začiatok hlasovania, členovia komisií už vyšli aj na kontroly," uviedla zapisovateľka okresnej komisie v Michalovciach Slávka Mihalová. Slováci si v sobotu volia prezidenta. V ére samostatného Slovenska ide v poradí o šieste priame voľby hlavy štátu. O prezidentský palác bojuje deväť kandidátov. Volebné miestnosti budú otvorené do 22.00 h.